Brandon Smith คนธรรมดาที่กลายเป็นเศรษฐี จากการลงทุนใน Tesla
ในวันนี้ Tesla เป็นบริษัทรถยนต์ ที่มีมูลค่ามากที่สุดในโลก ที่มีมูลค่าบริษัทมากกว่า 23 ล้านล้านบาท  การปรับตัวเพิ่มขึ้นของมูลค่าบริษัท Tesla ในช่วงที่ผ่านมา  นอกจากจะส่งให้ Elon Musk กลายเป็นคนรวยที่สุดในโลก แซงหน้าแชมป์เก่าอย่าง เจฟฟ์ เบโซส ได้แล้ว ยังทำให้นักลงทุนอีกหลายคน ร่ำรวยมากขึ้นตามไปด้วย
11 ม.ค. 2564

Brandon Smith คนธรรมดาที่กลายเป็นเศรษฐี จากการลงทุนใน Tesla /โดย ลงทุนแมน
ในวันนี้ Tesla เป็นบริษัทรถยนต์ ที่มีมูลค่ามากที่สุดในโลก
ที่มีมูลค่าบริษัทมากกว่า 23 ล้านล้านบาท
การปรับตัวเพิ่มขึ้นของมูลค่าบริษัท Tesla ในช่วงที่ผ่านมา 
นอกจากจะส่งผลให้ Elon Musk กลายเป็นคนรวยที่สุดในโลก แซงหน้าแชมป์เก่าอย่าง เจฟฟ์ เบโซส ได้แล้ว
ยังทำให้นักลงทุนอีกหลายคน ร่ำรวยมากขึ้นตามไปด้วย
ในวันนี้ เราลองมาดูตัวอย่าง
ของคนที่เอาเงินไปลงทุนในหุ้น Tesla 
จนทำให้จากคนธรรมดา กลายเป็น เศรษฐีใน 3 ปี
เขาคนนั้นชื่อว่า “Brandon Smith”
เรื่องนี้เป็นอย่างไร? ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Brandon Smith เป็นชายที่อาศัยอยู่ที่เมืองมิลวอกี รัฐวิสคอนซิน ในสหรัฐอเมริกา
โดยเขามีอาชีพเป็นวิดีโอโปรดิวเซอร์ 
ที่มีหน้าที่หลัก คือ ดูแลและจัดการทุกกระบวนการการผลิตวิดีโอ
โดยจุดเริ่มต้นที่ทำให้เขาเริ่มให้ความสนใจในบริษัท Tesla เกิดขึ้นหลังจากที่เขาได้ชมวิดีโอบนช่อง YouTube ที่มีชื่อช่องว่า HyperChange
ซึ่งในวิดีโอนั้น มีการอธิบายข้อมูลเกี่ยวกับบริษัท Tesla ทั้งการผลิต การส่งมอบรถยนต์ไฟฟ้า และพัฒนาการของบริษัทในช่วงที่ผ่านมา
วิดีโอนั้นเอง ที่ถือว่าเป็นก้าวแรกทำให้ Brandon Smith เกิดความสนใจ และอยากทำความรู้จักบริษัท Tesla ให้มากขึ้น
เขาเริ่มมองหากลุ่มคนที่มีความสนใจในบริษัท Tesla 
เพื่อมาแลกเปลี่ยนพูดคุยเกี่ยวกับรถยนต์พลังงานไฟฟ้า 
ซึ่งหลังจากที่เขาได้นั่งพูดคุยกับกลุ่มเหล่านั้น 
ก็ยิ่งทำให้เขามั่นใจว่า Tesla จะเป็นบริษัทที่มีศักยภาพในการเติบโตในอนาคต
และเขาก็มั่นใจอย่างมากด้วยว่า
“พวกเราเพิ่งอยู่ในช่วงเริ่มต้นของการเติบโตของ Tesla เท่านั้น”
ในปี 2017 เขาเริ่มลงทุนในตลาดหุ้นครั้งแรก 
ซึ่งหุ้น Tesla ก็คือเป้าหมายหลักของเขา
โดยเริ่มแรก เขานำเงินที่เก็บสะสมจากการทำงานจำนวน 300,000 บาท มาซื้อหุ้น Tesla
จากนั้นมา เมื่อเขาได้รับเงินจากการทำงาน 
ก็จะแบ่งส่วนหนึ่ง ไปลงทุนในหุ้น Tesla ทุกเดือน 
ซึ่งเขาทำแบบนี้มาอย่างต่อเนื่อง
ขณะที่หุ้น Tesla ก็ค่อยๆ ปรับเพิ่มขึ้นอย่างต่อเนื่องเช่นกัน..
เราลองมาดูข้อมูลธุรกิจของ Tesla กันคร่าวๆ
ปัจจุบัน Tesla คือ ผู้ผลิตและจำหน่ายรถยนต์พลังงานไฟฟ้า 
รวมทั้งยังมีรายได้อื่นจากการขายแบตเตอรี่ แผงโซลาร์เซลล์
โดยสัดส่วนรายได้ของ Tesla ในปี 2019 นั้นมาจาก
 - รายได้การจำหน่ายรถพลังงานไฟฟ้า 81%
 - รายได้อื่น 19%
และในปัจจุบัน Tesla มีส่วนแบ่งตลาดรถยนต์ไฟฟ้าทั่วโลกอยู่ที่ 16.2% 
มากเป็นอันดับที่ 1 ในตลาดรถยนต์ไฟฟ้า
ผลประกอบการของ Tesla ในช่วงที่ผ่านมา
ปี 2017 รายได้ 353,000 ล้านบาท ขาดทุน 58,800 ล้านบาท
ปี 2018 รายได้ 644,000 ล้านบาท ขาดทุน 29,200 ล้านบาท
ปี 2019 รายได้ 737,000 ล้านบาท ขาดทุน 25,800 ล้านบาท
แต่ที่น่าสนใจก็คือ ตั้งแต่ไตรมาส 3 ของปี 2019 เป็นต้นมา
Tesla รายงานผลกำไรที่เป็นบวกติดต่อกันมาแล้ว 5 ไตรมาส
ซึ่งก็จะทำให้ ปี 2020 Tesla มีกำไรสุทธิทั้งปี เป็นปีแรก..
นอกจากนั้น ในช่วง 3 ปีที่ผ่านมา ยอดส่งมอบรถยนต์ไฟฟ้าของ Tesla ก็เพิ่มขึ้นกว่าเท่าตัว
ปี 2018 ยอดส่งมอบ 245,240 คัน
ปี 2019 ยอดส่งมอบ 367,500 คัน
ปี 2020 ยอดส่งมอบ 499,550 คัน
เมื่อตลาดมองเห็นถึงศักยภาพการเติบโตของ Tesla 
บวกกับกระแสการเปลี่ยนผ่านของยานยนต์สู่การขับเคลื่อนด้วยไฟฟ้า
ก็เลยทำให้ในตอนนี้ มูลค่าบริษัทของ Tesla 
พุ่งทะยานไปสูงกว่า 23 ล้านล้านบาท
ซึ่งเป็นการซื้อขายกันที่ P/E สูงกว่า 1,600 เท่าเลยทีเดียว
กลับมาที่เรื่องของ คุณ Brandon Smith..
เขาได้เปิดเผยกับ Bloomberg Wealth ว่า
เงินที่เขาแบ่งไปลงทุนกับ Tesla ตั้งแต่ปี 2017 
รวมคร่าวๆ แล้วประมาณ 90,000 ดอลลาร์สหรัฐ
หรือคิดเป็นเงินไทยประมาณ 2.7 ล้านบาท
และเขาไม่เคยขายหุ้นที่เขาซื้อออกไปเลย
จนมาวันนี้ มูลค่าหุ้น Tesla ที่เขาถืออยู่นั้น 
มีมูลค่าเพิ่มขึ้นสูงกว่า 30 ล้านบาทไปแล้ว
และทำให้เขาได้ฉายาว่า “Teslanaires” 
หรือก็คือ คำที่ใช้เรียกนักลงทุน ที่ร่ำรวยจากการลงทุนในหุ้น Tesla นั่นเอง
และนี่ก็คือเรื่องราวของ Brandon Smith 
คนธรรมดา ที่กลายเป็นเศรษฐี จากการถือหุ้น Tesla
ซึ่งตัวเขาเองก็ได้บอกในการให้สัมภาษณ์ว่า
“ไม่ได้คิดฝันเหมือนกันว่า จะเกิดเรื่องราวนี้ขึ้นกับตัวเอง”..
หมายเหตุ: บทความนี้ ไม่มีเจตนาชี้นำให้ซื้อ หรือขาย หุ้นของบริษัทนี้ การลงทุนมีความเสี่ยง โปรดศึกษาข้อมูลก่อนการตัดสินใจลงทุนทุกครั้ง
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-